**Forslag til udtalelse 1**

**Uddannelser og muligheder i hele Danmark**

**Forslag til udtalelse:**

Verden bliver mindre og mindre. Det ved ingen bedre end DUFs medlemmer og Danmarks unge, som netop nu vokser op som den første generation med globaliseringen helt inde under huden. Samtidig føles det for mange, som om der bliver længere og længere fra den ene ende af Danmark til den anden. Kravet om øget effektivisering i den offentlige sektor og ønsket om stordriftsfordele har i mange år skubbet til en enorm centralisering af uddannelse og job - og dermed også af muligheder.

DUFs foreninger er stærkt til stede i hele landet og er i høj grad med til at sikre, at der stadig er stærke fritidstilbud, uanset om man bor i Jammerbugt Kommune eller på Frederiksberg. I DUF mærker vi dog også konsekvenserne af den enorme centralisering af uddannelser, som gør, at ressourcestærke unge i stor stil forlader lokalsamfundet efter endt ungdomsuddannelse, og de fleste vender ikke hjem igen. Det giver markante udfordringer for DUFs foreninger i vandkantsdanmark hvert eneste år. De sender hvert år veluddannede, dygtige og ressourcestærke foreningsmennesker til landets største byer, og der kommer få den anden vej.

I DUF tror vi på et sammenhængende Danmark med lige muligheder for unge over hele landet. DUF opfordrer derfor politikerne til at bremse op og overveje centraliseringens skyggeside, særligt når det handler om uddannelser. Hvis vi skal sikre et levende foreningsliv, som styrker integrationen og demokratiet over hele Danmark, så skal vi også sikre lige adgang til uddannelse og muligheder i hele Danmark. Det er i alles interesse.

**Motivation:**

I DUFs grundforståelse ligger ideen om, at alle kan bidrage, og at foreningslivet skal være mangfoldigt. Den tanke bliver udfordret, når vi ser en så høj grad af centralisering og særligt af uddannelser, som vi oplever i disse år. Vi ser, at mulighederne for fritidsliv og uddannelse er vidt forskellige fra land til by. DUF bør forholde sig kritisk til, om centraliseringen i effektivitetens navn er ved at tage overhånd.

**Forslagsstillere:**

Danmarks Socialdemokratiske Ungdom, Danske Børne- og Ungdoms Filmklubber, LO-Ungdom, Ungdomsringen og DUI-LEG og VIRKE.